CELEX: C2007/269/104
Language: sk
Date: 2007-11-10 00:00:00
Title: Vec T-340/07: Žaloba podaná 4. septembra 2007 – Evropaïki Dynamiki/Komisia

10.11.2007   
            
            
               SK
            
            
               Úradný vestník Európskej únie
            
            
               C 269/57
            
         Žaloba podaná 4. septembra 2007 – Evropaïki Dynamiki/Komisia
   (Vec T-340/07)
   (2007/C 269/104)
   Jazyk konania: angličtina
   Účastníci konania
   
      Žalobca: Evropaïki Dynamiki (Atény, Grécko) (v zastúpení: N. Korogiannakis, advokát)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               nariadiť Komisii, aby zaplatila žalobcovi sumu 172 588,62 eur, ktorá predstavuje nezaplatené náklady vynaložené žalobcom v rámci zmluvy č. EDC- 53007 EEBO/27873,
            
         
               —
            
            
               nariadiť Komisii zaplatenie symbolickej sumy 1 000 eur zodpovedajúcej škode spôsobenej povesti a dobrému menu žalobcu,
            
         
               —
            
            
               zaviazať žalovanú na náhradu trov konania a iných výdavkov a trov, ktoré vznikli v súvislosti s touto žalobou.
            
         Žalobné dôvody a hlavné tvrdenia
   Táto žaloba požaduje podľa článkov 238 ES a 235 ES náhradu škody spôsobenej rozhodnutím Komisie zo 16. mája 2003 o ukončení zmluvy EDC–53007 EEBO/27873, podpísanej Komisiou a týkajúcej sa projektu „e-Content Exposure and Business Opportunities“ („EEBO“), ktorý mal byť uskutočnený v rámci viacročného programu Spoločenstva na stimuláciu rozvoja a použitia európskeho digitálneho obsahu v globálnych sieťach a podporu jazykovej rôznorodosti v informačnej spoločnosti (2001 – 2005) a ktorého súčasťou boli pri implementácii projektu páni M. Fischer a M. Marthinsen ako externí poradcovia.
   Na podporu svojej žaloby žalobca tvrdí, že rozhodnutie zmluvného orgánu (GR INFSO) o ukončení zmluvy obsahuje zjavné nedostatky v posúdení, ktoré majú za následok nesplnenie jeho zmluvných povinností. Okrem toho uvádza, že napadnuté rozhodnutie bolo prijaté v rozpore so zásadou správneho úradného postupu a zásadou transparentnosti a že konkrétni zamestnanci Komisie pri viacerých príležitostiach nezabránili údajnému konfliktu záujmov. Vo svetle uvedených skutočností žalobca uvádza, že má nárok na kompenzáciu za poskytnuté služby, ako aj na náklady vynaložené v rámci výkonu zmluvy, vrátane úrokov od dátumu, kedy sa tieto sumy stali splatnými.